钦定古今图书集成/理学汇编/学行典/第047卷 > 朱子大全集 > 《答姜叔权》
## 钦定古今图书集成/理学汇编/学行典/第047卷 > 朱子大全集 > 《答姜叔权》

程子言“性即理也”，而邵子曰“性者道之形体”，两说正
相发明，而叔权所论，乃欲有所优劣于其闲，则不惟
未达邵子之意，而于程子之语亦恐未极其蕴也。方
君所谓“道者天之自然，性者天之赋予万物，万物禀
而受之”，亦皆祖述先儒之旧。盖其实虽非两物，而其
名之异则有不可不分者。且其下文有曰：“虽禀而受”
之于天，然与天之所以为天者初无馀欠，则固未尝
判然以为两截也。但其曰“道体无为，人心有动”，则性
与心字所主不同，不可以此为说耳。如邵子又谓心
者性之郛郭，乃为近之。但其语意未免太粗。须知心
是身之主宰，而性是心之道理，乃无病耳。